Brexit-bekymring for Premier League
Det skriver Daily Mirror. Britiske velgere stemte torsdag for at Storbritannia skal melde seg ut av England. Hva en såkalt Brexit får av betydning for Premier League er ikke klart. Det vil trolig ta flere år før Storbritannias videre forhold til EU blir klarlagt. Ifølge Daily Mirror ville hele 108 Premier League-spillere ikke fått arbeidstillatelse uten EU-direktivet om fri flyt av arbeidskraft. Fram til rundt 1990 var det ofte vanskelig, nesten umulig, for spillere uten et visst antall landskamper å få arbeidstillatelse til å spille i engelsk fotball. Ola By Rise, Hugo Hansen og Arne Erlandsen var blant norske spillere som ikke fikk arbeidstillatelse. Stjerner som Dimitri Payet, N'Golo Kante og Anthony Martial er blant spillerne som sist sesong ikke kunne ha spilt i Premier League, uten at Storbritannia er del av EU. Dermed kan engelsk fotball stå overfor store endringer framover. – Jeg lurer på hvor attraktiv Premier League ville vært, og hvor godt disse klubbene hadde gjort det uten de nevnte spillerne, sier finansekspert Keith Harris til Sky Sports. Han nevner også Evertons Romelu Lukaku som én som ikke ville fått spille i Premier League i fjor. Europeiske spillere kan bli underlagt like strenge innvandringsregler som for ikke-EU-spillere, der en spiller fra en topp ti-nasjon må ha spilt i 30 prosent av landskampene de siste to årene for å kunne få arbeidstillatelse. For spillere fra lavere rangerte fotballand er kravet en enda større andel kamper.
Hele 332 spillere i de to øverste divisjonene i England og Skottland ville ikke kunnet skrive under for sine klubber dersom Storbritannia ikke hadde vært med i EU.